P. Pavlis, poslanec: (2008-02-01):
Podľa zámeru a postupu privatizácie SPP, š. p., vzatého na vedomie uznesením Národnej rady Slovenskej republiky zo 14. septembra 2000 č. 1017, aktíva podniku vo výške 86,1 mld. sú kryté vlastnými zdrojmi vo výške 57,5 mld., cudzími zdrojmi vo výške 24,3 mld. a ostatnými pasívami vo výške 4,3 mld. Po prepočte počiatočných stavov aktív a pasív z položiek vlastného imania akciovej spoločnosti by vzniklo základné imanie vo výške 52,5 mld. a rezervný fond 5,2 mld., ktorý by tvoril 10 % základného imania. Zo začiatku to bude o pár číslach, ale potom budem konkrétny a vecný. Jednalo sa o stanovenie hodnoty podľa účtovných postupov. Skutočne došlo len k vypočítaniu rozdielu aktív a pasív bez zohľadnenia tzv. bonity podniku, a to i napriek tomu, že podľa zámeru a postupu privatizácie trhovú hodnotu SPP, š. p., zvyšovali i nasledujúce aspekty: - monopolné postavenie SPP v distribúcii trhu zemného plynu v Slovenskej republike, - geografické postavenie SPP ako hlavného prepravcu zemného plynu z Ruskej federácie do západnej Európy, - dlhodobosť uzavretých kontraktov na zdroje plynu a tranzitnú prepravu, ako aj - majoritné podkapitálové postavenie spoločnosti Nafta, a. s., Gbely. Na zjavné chyby v stanovení hodnoty spoločnosti poukazovali už vtedy viacerí poslanci opozície pri prerokovaní zámeru v pléne Národnej rady. V rozsahu 52,2 mld. Sk bolo zapísané do obchodného registra základné imanie pri založení Slovenského plynárenského priemyslu, a. s., ešte pred predajom 49 % akcií. Rovnaké základné imanie sa uvádza aj v zmluve o kúpe a predaji akcií z 18. 3. 2002. Zmluva ďalej používa pojem východiskový čistý kapitál, ktorý znamená 53,6 mld. Opäť sa jedná o stanovenie hodnoty podľa účtovných postupov. Čistý vlastný kapitál pri uzatvorení zmluvy mal byť rozhodujúci pre určenie výšky kúpnej ceny a mala ho stanoviť audítorská spoločnosť. Podľa čl. III zmluvy o kúpe a predaji akcií „kúpna cena akcií vo výške 2,7 mld. dolárov sa zvýši, ak nastane prípad, že čistý vlastný kapitál pri uzatvorení zmluvy bude vyšší ako východiskový kapitál 53,6 mld. Sk“. Čo hovorí predmetná správa o stanovení konečnej hodnoty čistého kapitálu rozhodujúceho pre dorovnanie kúpnej ceny? Na základe podmienok zmluvy o predaji SPP bola kúpna cena za 49-percentný podiel v SPP upravená tak, aby zohľadnila zmeny čistého vlastného imania SPP v období medzi koncom roku 2001 a ukončením transakcie predaja a zaplatenia 2,7 mld. amerických dolárov. Deloite & Touche stanovil finálne čisté vlastné imanie vyššie oproti stavu definovanému v zmluve o 5,8 mld. Sk viac. Z toho dôvodu došlo k úprave kúpnej ceny o 65 017-tis. amerických dolárov v prospech predávajúceho. Táto úhrada bola v prospech Fondu národného majetku v Národnej banke. Podľa terminológie používania v zmluve východiskový čistý kapitál 53,6 mld. korún bol vyšší o 5,8 mld. korún. To znamená, celková hodnota, z ktorej sa počíta kúpna cena, činila zaokrúhlene 59,5 mld. korún. To boli hrubé fakty a čísla. Pri diskusii o otázke, či kúpna cena za predané akcie bola primeraná alebo nízka, je nutné vychádzať z odpovede na otázku, či výška základného imania spoločnosti 52,2 mld., výška východiskového čistého kapitálu 53,6 mld. a hodnota čistého vlastného kapitálu pri uzatvorení zmluvy boli správne alebo účelové. Bolo treba byť trpezlivý, lebo pravda o skutočnej hodnote majetku SPP raz musela vyjsť najavo. A existovali k tomu tri dôvody. Predpisy Európskeho spoločenstva Európskej únie vyžadovali oddelenie prepravy a distribúcie plynu od ostatných činností v plynárenstve. Jedná sa o rovnaký prípad, ako to bolo v telekomunikačnej alebo elektroenegetickej oblasti. Naplnenie uvedených požiadaviek predpokladalo založenie samostatných právnych subjektov pre oblasť prepravy a distribúcie plynu. Pri stanovení hodnoty ich majetku už nebolo možné narábať so zázračnými účtovnými postupmi, ale podľa § 59a Obchodného zákonníka hodnota predmetu zmluvy musela byť určená znaleckým posudkom. V roku 2006 Slovenský plynárenský priemysel, a. s., skutočne založil dve dcérske spoločnosti: SPP preprava, a. s., a SPP distribúcia, a. s. Tým došlo k procesu oddelenia majetku podieľajúceho sa na preprave a distribúcii zemného plynu a stanovení jeho hodnoty na základe znaleckých posudkov, čo bolo zároveň dôvodom, aby pravda o skutočnej hodnote SPP, a. s., prvýkrát vyšla najavo. V roku 2006 už účtovná hodnota SPP, a. s., vychádzala z privatizovaného spôsobu od hodnotenia zohľadňujúca odpisy a ďalšie roky vyradenia majetku a predstavovala hodnotu 41,6 mld. Sk a bola následne rozdelená. SPP distribúcia 21,3 mld. korún, SPP preprava 211 mil. korún, zvyšok SPP ako matka, a. s., 20 mld. Následne podľa sedemnástich znaleckých posudkov vyhotovených Ústavom súdneho inžinierstva v Žiline pod číslami 52/2006 až 68/2006 spomenutá účtovná hodnota SPP distribúcia, a. s., vo výške 21,3 mld. Sk v skutočnosti predstavovalo 81,4 mld. Sk, čo samo osebe predstavovalo vyššiu hodnotu ako hodnota celej materskej spoločnosti v dobe predaja 49 % akcií. Rovnako účtovná hodnota SPP preprava, a. s., vo výške 211 mil. korún v skutočnosti predstavovalo hodnotu 0,9 mld. Sk. A nakoniec účtovná hodnota zvyšku majetku v materskej spoločnosti SPP, a. s., vo výške 20 mld. Sk v skutočnosti predstavovalo hodnotu 86,4 mld. Sk. Neuveriteľné! Celková hodnota Slovenského plynárenského priemyslu bola spolu 168,7 mld. Sk. Vážené kolegyne a kolegovia, nie 52,2 mld. Sk základné imanie spoločnosti pri jej založení, nie čistý konsolidovaný vlastný kapitál 53,6 mld. korún pri predaji 49 % akcií, nie čistý vlastný kapitál pri uzatvorení zmluvy 59,5 mld. korún, ale hodnota 168,7 mld. korún bola hodnota SPP. Na prekonanie nepravdy o hodnote SPP existoval aj ďalší dôvod. Určenie nízkej hodnoty pri založení spoločnosti a nasledovne pri predaji 49 % akcií neskôr už nevyhovovalo pri cenotvorbe regulovaných činností v plynárenstve. Bol záujem premietať do cien aj inú hodnotu odpisov. Uvedený niekoľkonásobný nárast hodnoty Slovenského plynárenského priemyslu prekvapil aj bývalé vedenie Úradu pre reguláciu sieťových odvetví. Aj v daňovej oblasti nevyhovovalo umelé podhodnotenie stavu majetku. Po dobrej kúpnej cene bol záujem odpisovať ináč, výhodnejšie. Je zaujímavé, že k odhaleniu skutočnej hodnoty slovenského plynárenského monopolu došlo práve na základe znaleckých posudkov vypracovaných z podnetu SPP, a. s., v čase, keď v jej orgánoch pôsobili zástupcovia terajšej opozície. Chvíľu sa budem ešte zaoberať jednou témou: súladom alebo nesúladom s konečnou podobou privatizácie 49 % akcií so zámerom a postupom privatizácie SPP, š. p., vzatým na vedomie uznesením Národnej rady Slovenskej republiky zo 14. septembra 2000. Podľa vládneho zámeru náš trh aj po jeho otvorení musí byť schopný zabezpečiť ekonomicky efektívne zásobovanie plynom, aby každý obyvateľ dostával plyn za najnižšiu možnú cenu, ničím nedeformovanú cenu. V skutočnosti však každoročne zvyšovanie cien plynu malo zarobiť aj na dlhodobé tunelovanie SPP niekoľko rokov za sebou zisťované a prezentované Slovenskou informačnou službou. Zámer a postup privatizácie na rozdiel od jej praktickej realizácie predpokladal zaistenie maximálnych zdrojov príjmov do štátnej pokladne, využitie ktorých malo výrazne napomôcť riešeniu mnohých ekonomických a sociálnych problémov spoločnosti, napríklad na rozvoj bytovej výstavby alebo vo verejnej doprave. Spôsob a výška stanovenia hodnoty podniku a z nej vychádzajúca cena predávaných akcií hovorí jasne, avšak o niečom inom. Konečná podoba privatizácie nepriniesla vládou predpokladanú diverzifikáciu zdrojov, formovanie konkurenčného prostredia, ponechanie majority štátu, zabezpečenie strategických pozícií štátu, najmä v oblasti distribúcie a skladovania plynu. Ale naopak, protizákonnú stratu tzv. manažérskych práv. Praktická realizácia predaja 49 % akcií v žiadnom prípade nebola v súlade so zámerom a postupom privatizácie vzatým na vedomie s uznesením Národnej rady Slovenskej republiky zo 14. septembra 2000. Na záver už len jedna poznámka. Ak nastane problematická privatizácia podniku, je vhodné si položiť tri otázky. Kto, pre koho a začo to urobil? Pán predseda, dovoľte mi v súvislosti s mojím vystúpením, aby som predložil ešte jeden pozmeňujúci návrh, ktorý som už predložil včera. V súlade s doteraz uvedenými faktami predkladám pozmeňujúce a doplňujúce návrhy k návrhu uznesenia Národnej rady Slovenskej republiky k správe o priebehu privatizácie Slovenského plynárenského priemyslu. V prvom v časti B navrhujem nové písmeno konštatujúce pochybenie a dôsledky nesprávneho určenia hodnoty Slovenského plynárenského priemyslu. Navrhované písmeno g) znie: „g) pochybenie pri stanovení hodnoty SPP, a. s., vo výške cca 100 mld. Sk, v dôsledku čoho bola cena predávaných akcií výrazne podhodnotená“. V druhom návrhu navrhujem doplniť bod konštatujúci rozpor procesu a hlavne výsledkov predaja 49 % akcií so zámerom a postupom privatizácie Slovenského plynárenského priemyslu, š. p., tak, ako bol prerokovaný a odsúhlasený v Národnej rade Slovenskej republiky. Navrhované vložené písmeno znie: „rozpor so zámerom a postupom privatizácie SPP, š. p., vzatý na vedomie uznesením Národnej rady Slovenskej republiky zo 14. septembra 2000 č. 1017“. Zároveň si vás dovolím poprosiť o podporu pri hlasovaní. Ďakujem.